《久客感怀》
宋代·张守

自笑行藏愧古人，归与有意坐长贫。霜毛不种自生鬓，云路无梯宁致身。

春韭秋菘聊当肉，冬裘夏葛听悬鹑。何当即买扁舟去，醉兀五湖烟雨春。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。